CELEX: 32021D1209(01)
Language: da
Date: 2021-12-08 00:00:00
Title: Kommissionens afgørelse af 8. december 2021 om open source-licenser og videreanvendelse af Kommissionens software 2021/C 495 I/01

9.12.2021   
               
               
                  DA
               
               
                  Den Europæiske Unions Tidende
               
               
                  CI 495/1
               
            
         KOMMISSIONENS AFGØRELSE
         af 8. december 2021
         om open source-licenser og videreanvendelse af Kommissionens software
         (2021/C 495 I/01)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, særlig artikel 249, og
         ud fra følgende betragtninger:
         
                     (1)
                  
                  
                     Kommissionen besidder på vegne af Unionen de intellektuelle ejendomsrettigheder, herunder ophavsretten, til en stor portefølje af computerprogrammer.
                  
               
                     (2)
                  
                  
                     Den 21. oktober 2020 vedtog Kommissionen en ny strategi for open source-software (1), der tilskynder Kommissionen til at anvende open source-software, at bidrage til tredjeparters open source-projekter og at dele sin software som open source-software. I den meddelelse, der henvises til, blev det anført, at Kommissionen, når det er muligt og hensigtsmæssigt, vil dele kildekoden til alle computerprogrammer, som den har intellektuelle ejendomsrettigheder til, på vegne af Unionen.
                  
               
                     (3)
                  
                  
                     Open source-licenser er blevet en integreret del af softwareindustriens forretningsmodeller og anvendes i vid udstrækning af offentlige institutioner i og uden for EU. Kommissionen har allerede taget en række initiativer på dette område, f.eks. vedtagelsen af Den Europæiske Unions offentlige licens (EUPL) i 2007, hvis nuværende udgave blev offentliggjort i maj 2017 (2).
                  
               
                     (4)
                  
                  
                     Denne afgørelse bør fastlægge betingelserne for deling af Kommissionens software som open source-software med det formål at udbrede videreanvendelse af software, fremme softwareinnovation og open source-software på grundlag af Kommissionens åbenhedspolitik samt undgå unødvendige administrative byrder både for dem, der videreanvender softwaren, og for Kommissionens tjenestegrene.
                  
               
                     (5)
                  
                  
                     Denne afgørelse bør ikke skabe nogen forpligtelse for Kommissionens tjenestegrene til at dele Kommissionens software i henhold til en open source-licens eller nogen rettighed for tredjeparter til at kræve, at Kommissionens software stilles til rådighed i henhold til en open source-licens. Kommissionen bør fortsat frit kunne beslutte, om den vil dele Kommissionens software eller licensere den i henhold til en ophavsretligt beskyttet licens.
                  
               
                     (6)
                  
                  
                     Denne afgørelse bør fastsætte undtagelser fra muligheden for at dele softwaren som open source-software, f.eks. hvis offentliggørelsen af eller deling af kildekoden til den pågældende software kan udgøre en sikkerhedsrisiko, eller for software, der bør betragtes som fortrolig.
                  
               
                     (7)
                  
                  
                     Kommissionens afgørelse 2011/833/EU (3) vedrører videreanvendelse af Kommissionens dokumenter og finder ikke anvendelse på software.
                  
               
                     (8)
                  
                  
                     Ved Europa-Parlamentets og Rådets direktiv (EU) 2019/1024 (4) blev der indført et system med et mindsteharmoniseringsniveau for regler om åbne data og videreanvendelse af den offentlige sektors oplysninger. I betragtning 30 i nævnte direktiv præciseres det, at selv om udtrykket »dokument« som defineret i direktiv (EU) 2019/1024 ikke tilsigtes at omfatte computerprogrammer, kan medlemsstaterne udvide nævnte direktivs anvendelsesområde til at omfatte computerprogrammer.
                  
               
                     (9)
                  
                  
                     Med henblik på at gøre Kommissionens aktiviteter mere gennemsigtige og åbne bør denne afgørelse først og fremmest finde anvendelse på a) software, der er relevant for, eller som er blevet anvendt til at udarbejde et initiativ vedrørende offentlig politik fra Kommissionens side, såsom et lovgivningsinitiativ eller et forskningsprojekt fra Det Fælles Forskningscenter, og b) software, der er blevet anvendt til at gennemføre eller overvåge et sådant initiativ. Denne afgørelse bør derudover finde anvendelse på software, der er udviklet til Kommissionens interne formål, når deling af sådan software anses for at være hensigtsmæssig.
                  
               
                     (10)
                  
                  
                     Denne afgørelse bør også finde anvendelse på software, som er under udvikling på datoen for dens vedtagelse. Afhængig af de disponible ressourcer bør Kommissionens tjenestegrene også kunne vælge at anvende den på software, hvis udvikling er afsluttet på datoen for vedtagelsen af denne afgørelse.
                  
               
                     (11)
                  
                  
                     Kommissionen bør anvende et sikkert softwarelager som et centralt adgangspunkt for at lette adgang til og videreanvendelse af Kommissionens software.
                  
               
                     (12)
                  
                  
                     I tilfælde hvor modeller eller komponenter til kunstig intelligens, der er udviklet af Kommissionens tjenestegrene, omfatter softwareelementer, bør denne afgørelse finde anvendelse på disse elementer, uden at dette berører en eventuel anvendelse af afgørelse 2011/833/EU på andre elementer såsom de ledsagende data. Valget af en passende åben licens bør i sådanne tilfælde foretages på grundlag af de(t) relevante element(er)s art og funktion.
                  
               
                     (13)
                  
                  
                     Der bør nedsættes en tværtjenstlig gruppe til at drøfte spørgsmål af fælles interesse og overvåge gennemførelsen af denne afgørelse —
                  
               BESTEMT FØLGENDE:
         
            Artikel 1
            Genstand
            I denne afgørelse fastsættes betingelserne for videreanvendelse og licensering af software, der er produceret af Kommissionen eller på dennes vegne, og som Kommissionen er indehaver af de intellektuelle ejendomsrettigheder til.
         
         
            Artikel 2
            Definitioner
            I denne afgørelse forstås ved:
            »software«: et edb-program som defineret i Europa-Parlamentets og Rådets direktiv 2009/24/EF (5)
            
            »Kommissionens software«: i) software, hvortil Kommissionen besidder de intellektuelle ejendomsrettigheder på vegne af Unionen, og ii) software, der ejes af en tredjepart, og som er tilgængelig i henhold til en open source-licens, og som er blevet ændret af Kommissionen eller af en tredjepart efter Kommissionens anmodning
            »videreanvendelse«: fysiske eller juridiske personers anvendelse af software til kommercielle eller ikkekommercielle formål, herunder disse brugeres ret til at anvende, studere, kopiere, dele og ændre softwaren
            »EUPL«: den Europæiske Unions offentlige licens, som er en open source-standardlicens, hvis nuværende version (version 1.2) blev vedtaget ved Kommissionens gennemførelsesafgørelse (EU) 2017/863, samt alle fremtidige udgaver af licensen
            »licens«: tilladelse til videreanvendelse af software på nærmere anførte betingelser
            »open source-licens«: en licens, hvorved videreanvendelse af softwaren er tilladt til alle specificerede anvendelser i en ensidig erklæring fra rettighedshaveren, og hvor softwarens kildekode stilles til rådighed for brugerne
            »open source-standardlicens«: en open source-licens, der er almindeligt anerkendt af open source-organisationer
            »softwarelager«: et onlineadgangspunkt til softwarens kildekode og relaterede oplysninger såsom installations- og kompileringsscripts, materialelister, ophavsretsoplysninger, tilskrivningsoplysninger og licensdokumentation.
         
         
            Artikel 3
            Hovedprincip
            Kommissionens tjenestegrene kan vælge at stille Kommissionens software til rådighed for videreanvendelse i overensstemmelse med denne afgørelse. Denne software skal licenseres i henhold til en open source-licens, der udvælges i overensstemmelse med artikel 5, og gøres tilgængelig via det softwarelager, der er omhandlet i artikel 6, efter at proceduren i artikel 8 er blevet fulgt.
         
         
            Artikel 4
            Undtagelser
            Denne afgørelse finder ikke anvendelse på:
            
                        a)
                     
                     
                        software, hvis videreanvendelse Kommissionen ikke kan give tilladelse til på grund af tredjeparters intellektuelle ejendomsrettigheder
                     
                  
                        b)
                     
                     
                        Kommissionens software, såfremt dens offentliggørelse eller deling af dens kildekode ville udgøre en reel eller potentiel sikkerhedsrisiko for Kommissionens, en anden europæisk institutions, et andet EU-agenturs eller et andet EU-organs informationssystemer eller databaser
                     
                  
                        c)
                     
                     
                        Kommissionens software, der skal betragtes som fortrolig i overensstemmelse med gældende regler, lovgivning eller kontraktlige forpligtelser eller som følge af dens art eller indhold
                     
                  
                        d)
                     
                     
                        tilfælde, hvor der på grund af en af undtagelserne i artikel 4 i forordning (EF) nr. 1049/2001 (6) med de nødvendige ændringer ikke gives adgang til Kommissionens software, eller hvortil en part kun kan opnå adgang i henhold til specifikke regler vedrørende privilegeret adgang
                     
                  
                        e)
                     
                     
                        Kommissionens software, der hidrører fra igangværende forskningsprojekter, som gennemføres af Kommissionen eller på dennes vegne, og som ikke er offentliggjort, og hvor offentliggørelsen vil i) forstyrre valideringen af foreløbige forskningsresultater eller ii) udgøre en grund til at afvise registrering af industrielle ejendomsrettigheder i Kommissionens favør, hvis en sådan registrering anses for hensigtsmæssig.
                     
                  I disse tilfælde må softwaren ikke stilles til rådighed i henhold til en open source-licens.
         
         
            Artikel 5
            Valg af passende open source-licens
            Der udvælges i hvert enkelt tilfælde en passende open source-licens efter følgende regler, efter de i artikel 8 omhandlede intellektuelle ejendomsrettigheder er blevet kontrolleret:
            
                        a)
                     
                     
                        EUPL er den open source-licens, der udstedes af Kommissionen, undtagen i de tilfælde, der er anført i litra b) og c)
                     
                  
                        b)
                     
                     
                        hvis anvendelsen af en anden open source-licens gøres obligatorisk på grund af klausuler om gensidighed (»copyleft«), der gælder for dele af softwaren, som stammer fra en tredjepart, eller hvis en alternativ open source-licens anses for at være at foretrække frem for EUPL for særlig software, navnlig for at gøre det lettere for brugerfællesskabet at anvende den, kan denne alternative open source-licens anvendes, forudsat at der er tale om en open source-standardlicens
                     
                  
                        c)
                     
                     
                        hvis der som følge af de licensklausuler, der gælder for dele af softwaren, som stammer fra en tredjepart, kan vælges mellem flere åbne standardlicenser, bortset fra EUPL, gives der forrang til den open source-licens, der giver brugerne den bredest mulige brugsret (såkaldte »permissive licences« eller liberale licenser).
                     
                  
         
            Artikel 6
            Softwarelager
            Kommissionen anvender et softwarelager som et centralt adgangspunkt for Kommissionens software for at lette adgang til og videreanvendelse af den pågældende software.
            Kommissionens tjenestegrene kan identificere Kommissionens software, der er blevet udviklet inden vedtagelsen af denne afgørelse, og gradvist stille den til rådighed via softwarelageret efter den i artikel 8 beskrevne interne procedure, hvis deling af denne software anses for at være af interesse.
            Kommissionens software, som er licenseret i henhold til en open source-licens forud for vedtagelsen af denne afgørelse, kan via dette softwarelager også stilles til rådighed af Kommissionens tjenestegrene.
            Softwarelageret kan stilles til rådighed for software, som andre EU-institutioner, -organer, -kontorer og -agenturer har de intellektuelle ejendomsrettigheder til, hvis disse anmoder herom.
         
         
            Artikel 7
            Formater for Kommissionens software, der er tilgængelig til videreanvendelse
            
               1.   Kommissionens software skal stilles til rådighed elektronisk i softwarelageret som menneskeligt læsbar kildekode og, hvis det er relevant, i maskinlæsbar form.
               Den nødvendige dokumentation skal, når det er hensigtsmæssigt, også stilles til rådighed sammen med Kommissionens software.
            
            
               2.   I forbindelse med Kommissionens software, der stilles til rådighed via softwarelageret, kræves det ikke i denne afgørelse, at Kommissionen:
               
                           a)
                        
                        
                           tilpasser eller opdaterer softwaren
                        
                     
                           b)
                        
                        
                           oversætter softwaren og de tilknyttede oplysninger til andre sprogudgaver end dem, der allerede er tilgængelige i softwarelageret
                        
                     
                           c)
                        
                        
                           fortsætter udviklingen eller lagringen af softwaren eller bevarer softwaren i et givet format
                        
                     
                           d)
                        
                        
                           opretter eller støtter et fællesskab for brugere af softwaren.
                        
                     
         
         
            Artikel 8
            Procedure for licensering af Kommissionens software
            Proceduren for anvendelse af denne afgørelse omfatter: i) en softwareidentifikationsproces, ii) kontrol af de intellektuelle ejendomsrettigheder til softwaren i overensstemmelse med gennemførelsesretningslinjer, som udarbejdes af den centrale IP-tjeneste, og iii) en sikkerhedskontrol.
         
         
            Artikel 9
            Bidrag til eksterne open source-projekter
            Kommissionens tjenestegrene skal have mulighed for at deltage i og bidrage til eksterne open source-projekter, der vurderes til at være i Unionens interesse eller til fremme for et af dens politiske mål. Hvis det kræves i henhold til de regler, der gælder for projektet, kan den intellektuelle ejendomsret til den leverede software overdrages til den offentlige eller private enhed, der er ansvarlig for disse open source-projekter.
         
         
            Artikel 10
            Ophavsretligt beskyttede licenser
            Uanset det generelle princip i artikel 3 kan Kommissionen beslutte, at Kommissionens software kun stilles til rådighed i henhold til betingelserne i en ophavsretligt beskyttet licens for en eller flere udvalgte licenstagere, f.eks. til levering af en tjenesteydelse i offentlighedens interesse eller i tilfælde, der er objektivt begrundet af hensyn til den offentlige orden, politiske årsager eller teknologioverførsel. Den ophavsretligt beskyttede licens kan om nødvendigt tildeles eksklusivt og kan omfatte betaling af licensafgifter.
            I sådanne tilfælde finder delegationen af beføjelser på området intellektuel ejendomsret anvendelse, jf. SEC(2001)1397, og der skal vedtages en kommissionsafgørelse.
         
         
            Artikel 11
            Tværtjenstlig gruppe
            Der nedsættes en tværtjenstlig gruppe, hvis formandskab varetages af generaldirektøren med ansvar for den administrative gennemførelse af afgørelser vedrørende intellektuelle ejendomsrettigheder i Kommissionen. Gruppen består af repræsentanter for Kommissionens generaldirektorater og tjenestegrene. Gruppen skal drøfte spørgsmål af fælles interesse og, medmindre formanden finder det unødvendigt, udarbejde rapporter om gennemførelsen af denne afgørelse i overensstemmelse med artikel 12.
         
         
            Artikel 12
            Revision
            Denne afgørelse tages første gang op til revision tre år efter vedtagelsen og derefter hvert femte år.
         
         
            Artikel 13
            Offentliggørelse
            Denne afgørelse offentliggøres i C-udgaven af Den Europæiske Unions Tidende.
         
         
            Udfærdiget i Bruxelles, den 8. december 2021.
            
               
                  På Kommissionens vegne
               
               Mariya GABRIEL
               
                  Medlem af Kommissionen
               
            
         
         
            (1)  Meddelelse til Kommissionen, Open Source Software Strategy 2020-2023, Think Open (Strategi for open source-software 2020-2023, Tænk Åbent), 21. oktober 2020, C(2020) 7149 final.
         
            (2)  Kommissionens gennemførelsesafgørelse (EU) 2017/863 af 18. maj 2017 om ajourføring af open source-softwarelicensen EUPL for yderligere at lette udveksling og genbrug af software udviklet af offentlige myndigheder (EUT L 128 af 19.5.2017, s. 59).
         
            (3)  Kommissionens afgørelse 2011/833/EU af 12. december 2011 om videreanvendelse af Kommissionens dokumenter (EUT L 330 af 14.12.2011, s. 39).
         
            (4)  Europa-Parlamentets og Rådets direktiv (EU) 2019/1024 af 20. juni 2019 om åbne data og videreanvendelse af den offentlige sektors informationer (EUT L 172 af 26.6.2019, s. 56).
         
            (5)  Europa-Parlamentets og Rådets direktiv 2009/24/EF af 23. april 2009 om retlig beskyttelse af edb-programmer (EUT L 111 af 5.5.2009, s. 16).
         
            (6)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).